U MR. INNES KWA GAGA.

Ngo 15 September kwabako intlanganiso enkulu yabantsundu abamele umandla wase Dikeni ukupulapula indaba ku J. Rose-Innes, Esq., B.A., LL.B., M.L.A., inene elingumlomo wesi sitili e Palamente. U Mr. Innes ufike ngexesha leshumi elinanye eno Mr. J. Tengo-Jabavu. Amadoda amakulu antsundu ayekolise ngokubako, evela kwindawo ezinjengoma-She-shegu, nomi-Xelo, noma-Roxa, singasateti nto ngo Gaga. Kumadoda amakulu abeko sipaule into zo Tyala, nezo Gulwa, o Ngobe, o Mdeni, o Mshweshwe no Siwundla. Isihlalo sitatyatwe yindodana yase Sheshegu u Mr. D. Sihawu.

Esitabatile isihlalo u Mr. Sihawu ucele u Mr, Innes ukuba ake aqubele umzi into enjengendaba ezingamandla zebandla alilungu lalo zalo nyaka.

u Mr. INNES ute uyavuya kunene ukuhlangana namadoda awamxasayo ngohlobo lokuba abe nokungena ebandleni elimisela amasiko, ekoliseka ngakumbi ukubona ukuba ingwevu zanele kulombuto yanamhla. Isenzo sabanyuli abamnyama mhla bangenisa yena e Palamente sabonisa into enokwenziwa ngabanyuli abantsundu xa bezimisele ukufeza umcimbi. Ba. bonise nezinye indawo umzekelo oncomekayo. Namhla yonke i Koloni ibone into ebalulekileyo, ayakufunda isifundo nama Satlani. Akanamlomo angababulela ngawo ngoxaso Iwabo. Unga kodwa angaqononondisa ukuba balumkele amagama abo angasikwa encwadini yabanelungelo lokuvota. Seleke weva efikile nje ukuba yonke imigudu iyakupeleliselwa ekubeni abulawe amagama abantu abantsundn encwadini. Ubalise ngento ezifunwa ngumteto kumntu onga angangeniswa ekubeni ngumvoti, wati uvile ukuba yinto eninzi kwabamnyama efumaneka inazo zonke izinto ezifunwa ngumteto, eyakusikwa kodwa ukuba ayibangako enkundleni yamatyala e Dikeni nase Ngqushwa ukuba izipendulele mhla kucedululwa izimangalo, kuba xa ubani amangalelwayo waza akabiko ukuzikusela seleya kunqanyulwa ke lowo. Elake icebo kubo bonke abangenise amagama kukuba baze bawomele enkundleni yamatyala ngomhla wokupulapulwa kwezimangalo ngu Mantyi. Umhla lowo awukavakaliswa ; bobuya baziswe ngawo mhlaimbi ngu Mr. Jabavu nangabanye. Maze kungabiko baya kuyimatela ke londawo yokungena esixekweni ngalomhla. Akasakwenza nteto inde okwesake isiqu. Woqauqaula indawo ezasingatwa libandla ezipatelele kubo ze ahlale pantsi ukuze amadoda abuze imibuzo, avakalise nendawa-ndawana arora ngenxa yazo, angati ke amele ukuzipendula. Indawo angabalisa yona kuqala yileyo yomteto wokatso owangeniswa ngu Mr. Laing omisela ukuba lonke isela lento ehambayo malikatswe—kungakatalelwa nezimeko ayibe epantsi kwazo lowo ulisela, nokuba ube ngokulamba, akunjalo sinina? Lomteto yena uwucase ngawo onke amandla ake. Ngesizatu sokuba ebone ukuba uyawa cotela umntu omnyama yedwa. Bayazi ukuba amatyala ngezi mini apulapulwa ngamadoda asitoba ekutiwa yi Juri. Lamadoda ositoba ngamagwangqa oshumi. Ubone yena ukuba akasoze amgwebele omhlope ekubeni makaye kutyakatywa, ngomnyama kodwa oyakugcakamela lonkatazo. Ume yena ke kwindawo yokuba de babe nabamnyama baya kuvunyelwa ukuba babe ngamalungu e Juri—wabe ke umteto ungabamangali—akasakuke abe ngomnye wabavumayo ukuba lomteto ume. Danke kodwa kwibandla lesibini le Palamente lomteto awufumananga baxasi kulo, waba ke uyapela.—Enye indawo awayilwela ngamandla onke yeyomhlaba owawufunwa nga Mamfengu ase Ngqushwa pesheya kwe Nciba. Makube isininzi sabo siyazi ukuba Ingqushwa izele ngabantu, kunqweneleka ukuba bafumane indawo epangaleleyo. Wangenisa, kwindlu engezantsi, alilungu layo, indawo yokuba kunikwe igunya ku Rulumeni ukuba awafuduse Amamfengu aye kumhlaba apa ubusakumelwa ngu Mhlontlo. Lendawo icaswe ngamandla ngamadoda amahlanu ekutiwa ngu Rulumeni ; inkulu yawo (u Mr. Upington) yati abantu abamnyama mabavutywe nabamhlope —into leyo ke yena ayicasileyo, acinga ukuba ayisoze inike konwaba komhlope nakomnyama. Ucinga ukuba okwangoku abamnyama mabanikwe nmhlaba bodwa baze bangaxutywaxutywa nabamhlope. Lendawo awayingenisayo yamkelwa sisininzi samadoda. Kodwa ngemini elandelayo kwindlu

engentla, angenazwi kuyo, omnye wamadoda axasa lamadoda alaulayo wangenisa inteto ecasene nesigqibo sebandla labo. U Shambuluka (Mr. Schermbrucker), ongomnye we Rulumeni wayixasa lento kulondlu yavunyelwa. Ngenxa yalenteto yendlu engentla ke Amamfengu akasakufuduswa. Akuko nto ke anokuyenza ngapezulu—na Mamfengu ngokwawo maselezixolisa ke. Emva kokuba ibandla lahlukene uke wahlangana no Tshalisi into ka Buluneli (Hon. Charles Brownlee) ngoku abesinga Engilane ote kuye into abeyilwela (u Mr. Innes) ebandla yinto efaneleke kunene. Bekuyakuba kude kwenziwa into yobulumko obukulu ukuba Amamfengu ase Ngqushwa ebefuduselwe kwela Mampondom’se. Ute ke ku Tshalisi makaye kubikela amalungu e Rulumeni oko. Waya ke; akayazi ke into angaba u Rulumeni uza kuyenza. Kodwa u Mr. de Wet (Um’patiswa Micimbi Yabantsundu) usinge pesheya kwe Nciba. Uyatemba ke (yena u Mr. Innes) ukuba woti emva kokuba ebone waqondisisa ngesimo sa Mamfengu ase Ngqushwa, wabona kananjalo ukuba umhlaba ka Mhlontlo usavulekile, abafuduse abo bantu.—Ndawo yimbi eke yapambi kwebandla labo yengamasiko la zipetwe ngawo ilali zabantsundu. Lemiteto ibizinqum-nqumka. Intlanganiso yokugqibela yebandla iyenze umteto omnye. Wati ke kwakufikwa kwindawo enika igunya lokuba inkomo zabantsundu zitshiswe wafaka um’buzo ukuba u Rulumeni uzimisele ukuluhambisa na utshiso? Wati u Mr. de Wet, hayi. Lahlukene ibandla ufumene incwadi iyela kumhlobo wake u Mr. Jabavu ebika ukuba sekuko intsebezo yokuba utshiso luza kuhanjiswa. Ubehle (u Mr. Innes) wasinga ku Mr. Upington, umongameli we Rulumeni, okanyele “ walala ngom’bele” ukuba kuko myolelo unjalo ukutshwe ligqugula labo. Akufuneki ke ukuba umzi uxalabe ngandawo yotshiso.—Ngapambi kokuba ahlale unga angaqononondisa kubo bonke abantu abantsundu ubukulu bokufundisa intsapo yabo. Uvuyiswe kakulu ukubona intsapo ifundiswa apo kwa Gaga, wakumbula ukuba kanene kunjalo nakwezinye indawo. Into ayigxekileyo bubu- ncinane benani. Lento yokungabiko kwentsapo ezikolweni ivakala futi, eziti ke intshaba zemfundo yomntu omnyama mayingaxaswa imfundo yaba bantu ngu Rulumeni kuba kungeko nentsapo efundiswayo. Imfundo iyanqweneleka kubo bonke abantsundu, kuba, kokwake ukubona, abantu abamnyama ixesha eli lonke bebepile ngokulima nokufuya; ngoku ke abantu bayanda wona umhlaba useloko ungangoko wabungako kwanini. Abanye ke kubantwana babo bayakupila ngokusebenzisa imfundo. Kulungile ukuba abanye babe ngo Titshala, abanye ngamakumsha, abanye ngonobala nabacweli; emzuzwini bekufuneka abanye bengene ekubeni ngabapenduli bamatyala ezi ofisini (Lawyers) nezinye into ezininzi. Xa kunjalo ke abasakubangabalimi bonke. Angavuya ukuva ukuba imfundo iqiniselwe ngabantu abantsundu.

Lite lakukova ukwenza lamanqaku lahlala iciko elikulu. Amadoda avakalise imibulelo yawo ngezenzo zika Mr. Innes, yonke lemibulelo yadulusela kwisenzo esihle sokuba ete wafika ukuza kubavisa indaba into abangazanga bayiva beneminyaka emininzi bevota nje. Aqube izikalakalazo anazo kweli lizwe azibangelwa ngama Ngesi la amelene nawo: ezinjengokuvalwa kwamadlelo ; into eninzi yerafu; ukuvalwa kwendlela. Inteto ebalulekileyo kwezi nteto ibe yeyom’fo ka Siwundla wase Sheshegu, iciko lamaciko, ote emva kokuti gqaba-gqaba iziroro ezibambe ukuba njengezi sesizibalule wati eyona nto inkulu ikalisa wonke umntu omnyama kukwahluka-hluka komteto ka Rulumeni. Ubuze ukuba bangapi na aba Rulumeni? Apa e Dikeni bapantsi komteto wabo bodwa, e Qonce ngomnye, e Bofolo kukwanjalo. Abagqibi kuyiqonda ke into ekuyiyo. U Mr. Innes upendule wati iziroro zabo angati ngazwinye zintlobo ntatu. Ziko ezibekiselele kwimicimbi yesiqingata sase Dikeni, ezimiselwe ligqugula elipete imicimbi yesitili; ezi ke u Rulumeni akanakwenza nto kuzo, bangazivakalisa kwasegquguleni apo abanelungelo lokutumela amalungu kulo. Akanakwenza nto ke kwezi. Ziko iziroro ekubonakala ukuba ziko kwabamnyama nakwabamhlope ezingena kulungiswa nangu Rulumeni ezinjengamadlelo angati ngamanye amaxesha u Rulumeni mabadlise emhlabeni otile kanti wobuya ati makuhlaulwe. Ziko kodwa into aya kuzicedulula ati ukuba unako azilungise e Bandla. Lomcimbi wendlela ngomnye wezo.

Intlanganiso yaqala nge 11.30 kusasa yavalwa nge 4 ukumka komhla. Bagoduka bonke bezincoma itamsanqa lokuba babeko kwintlanganiso eyole kangaka. Huntshu! Butyakala! !

ISIGIDIMI SAMAXOSA OCTOBER 01, 1884 5